Henrik Vuornos

Henrik Vuornos (s. 27. kesäkuuta 1993) on espoolainen poliitikko. Hän on työskennellyt pääministeri Petteri Orpon erityisavustajana ja kokoomuksen ministeriryhmän sihteerinä kesäkuusta 2023 alkaen. Vuodet 2021-2023 Vuornos toimi Espoon kaupunginhallituksen puheenjohtajana.

Vuornos on ollut Espoon kaupunginvaltuuston jäsen vuodesta 2012 alkaen. Vuosina 2017-2021 hän toimi Espoon Kokoomuksen valtuustoryhmän puheenjohtajana. Vuornos on toiminut Espoon kaupunginhallituksessa, Uudenmaan maakuntavaltuustossa sekä Espoon modernin taiteen museo EMMA:n hallituksessa. 

Vuornos oli ehdolla vuoden 2023  eduskuntavaaleissa Uudenmaan vaalipiirissä ja sai reilut 4000 ääntä eikä tullut valituksi.

Ura 

Vuornos kirjoitti ylioppilaaksi Kauniaisten lukiosta vuonna 2012. Hän suoritti varusmiespalveluksensa Uudenmaan prikaatissa Dragsvikissa ja toimi reserviupseerikurssinsa (kurssi 243) oppilaskunnan pääsihteerinä. Vuornos toimi Varusmiesliiton puheenjohtajana vuonna 2015.

Vuornos työskenteli eduskunnassa opetus- ja kulttuuriministeri Sanni Grahn-Laasosen avustajana vuosina 2015-2016. Hän toimi myös ulkomaankauppa- ja kehitysministeri Kai Mykkäsen erityisavustajana, kunnes siirtyi opetus- ja kulttuuriministeri Grahn-Laasosen erityisavustajaksi vuonna 2017

Vuornos työskenteli vuosina 2016-2017 kokoomuksen eduskuntaryhmän tiedotussihteerinä. Hän toimi Kokoomusnuortenpuheenjohtajana tammikuusta 2018 kesäkuuhun 2019. Kesäkuussa 2019 Vuornos aloitti kokoomuksen puoluejohdon erityisavustajana.

Elokuussa 2021 Espoon kaupunginvaltuusto valitsi Vuornoksen Espoon kaupunginhallituksen puheenjohtajaksi. Kesäkuussa 2023 Vuornos aloitti pääministeri Petteri Orpon erityisavustajana sekä kokoomuksen ministeriryhmän sihteerinä ja hänen tilalleen kaupunginhallituksen puheenjohtajaksi nousi Mervi Katainen.

Vaalimenestys

Kuntavaalit 

 2012: 466 ääntä (Espoo, valittiin)
 2017: 1165 ääntä (Espoo, valittiin)
 2021: 1971 ääntä (Espoo, valittiin)

Eduskuntavaalit 

 2015: 1482 ääntä (Uusimaa, ei valittu)
 2019: 2860 ääntä (Uusimaa, ei valittu)
 2023: 4033 ääntä (Uusimaa, ei valittu)

Aluevaalit 

 2022: 2047 ääntä (Länsi-Uusimaa, valittiin)

Poliittiset näkemykset 
Vuornos on markkina- ja arvoliberaali. Hän kannattaa vastuullista taloudenpitoa, kunnianhimoista kaupunkipolitiikkaa, kansainvälisyyttä ja ympäristöarvoja. 

Vuornos kertoo tärkeimmiksi arvoikseen vapauden, kannustavuuden, sivistyksen, suvaitsevaisuuden ja mahdollisuuksien tasa-arvon.

Yksityiselämä 
Vuornos asuu Espoon Tapiolassa puolisonsa kanssa. Hänen sotilasarvonsa on aliluutnantti. Vuornos harrastaa suunnistusta, golfia, lukemista ja partiota.

Lähteet

Espoon kaupunginvaltuutetut
Kansallisen Kokoomuksen poliitikot
Kokoomusnuorten puheenjohtajat
Vuonna 1993 syntyneet
Elävät henkilöt
Erityisavustajat